Onnie voor leerders doodgeskietArgieffoto ŉ Onderwyseres van Pietermaritzburg in KwaZulu-Natal is Saterdag ten aanskoue van die leerders in haar matriekklas doodgeskiet. Twee mans het Saterdag by ŉ klaskamer by Laduma High School ingestorm waar Priscilla Mchunu (54) besig was om klas te gee en haar doodgeskiet. Die motief vir die skietery is nog nie bekend nie. Angie Motshekga, minister van basiese onderwys, het die voorval ten sterkste veroordeel. “Dit is ŉ absolute barbaarse voorval wat almal in die onderwyssektor geskok het. Die brutale moord op ŉ toegewyde onderwyser voor skoliere is onmenslik,” het Motshekga gesê. “Al daardie leerders sal vir berading moet gaan.” Motshekga het ŉ beroep op die polisie gedoen om die moordenaars so vinnig as moontlik vas te trek. “My gedagtes en gebede is by me. Mchunu se familie in hierdie tyd, asook almal by die Laduma High School wat ‘n onderwyseres op so traumatiese manier moes verloor.”